**Biopankit edistävät pitkäaikaissairauksien tutkimusta – uusia näytteenantajia tarvitaan!**

Keski-Suomen Biopankki on Keski-Suomen sairaanhoitopiirin alainen organisaatio, jonka tarkoitus on kerätä ja hallinnoida vapaaehtoisten näytteenantajien näytteitä ja niihin liitettyjä terveystietoja. Tutkijat Suomessa ja ulkomailla käyttävät biopankkien tutkimusaineistoja selvittäessään monien pitkäaikaissairauksien syitä sekä hoito- ja ehkäisykeinoja.

* Monia harmittaa, että verenluovutus ei heiltä lääkityksen tai sairauden vuoksi onnistu. Biopankkisuostumuksen antaminen on kuitenkin terveydentilasta riippumatta jokaiselle täysi-ikäiselle helppo tapa auttaa, kertoo Senni Lipponen Keski-Suomen Biopankista.

Biopankki luovuttaa näytteitä ja niihin liittyviä tietoja vain korkeatasoisten tutkimusten käyttöön huolellisen arvion perusteella. Yksittäistä henkilöä ei koskaan voi tunnistaa tutkimustuloksista. Biopankkien toiminta ja tietosuoja on erittäin korkeatasoista ja toimintaa valvoo Lääkealan turvallisuus- ja kehittämiskeskus Fimea.

* Keskisuomalaiset ovat antaneet ilahduttavan innokkaasti biopankkisuostumuksia. Jokainen näyte on arvokas, mutta erityisesti pitkäaikaissairauksia sairastavien näytteitä tarvitaan lisää juuri näiden tiettyjen sairauksien tutkimiseen, Lipponen kertoo.

Biopankkisuostumus on helpoin antaa sähköisesti osoitteessa [**www.ksshp.fi/biopankki**](http://www.ksshp.fi/biopankki)verkkopankkitunnuksilla tunnistautuneena. Suostumuksen voi antaa myös sairaalan kutsukirjeen mukana tulleella paperilomakkeella, tai lomakkeen voi tulostaa Keski-Suomen Biopankin verkkosivuilta. Biopankkisuostumus on aina vapaaehtoinen ja sen voi milloin tahansa myös perua syytä ilmoittamatta. Kiellon jälkeen näyte ja siihen liittyvät tiedot hävitetään, eikä niitä enää käytetä uusissa biopankkitutkimuksissa.

Biopankkiverinäyte otetaan julkisessa terveydenhuollossa muun näytteenoton yhteydessä, kun suostumus on saapunut biopankkiin. Näin ollen erillistä laboratoriokäyntiä ei tarvita, vaan voit auttaa lääketiedettä muun terveydenhuollossa asioimisen ohessa.

Lisätietoa: [**www.ksshp.fi/biopankki**](http://www.ksshp.fi/biopankki)

Sairaala Nova/ Keski-Suomen Biopankki

Hoitajantie 3, 40620 Jyväskylä

[biopankki@ksshp.fi](mailto:biopankki@ksshp.fi)

p. 014 269 1540

Projektityöntekijä Senni Lipponen

senni.lipponen@ksshp.fi